作者:蕭穎士
標題:江有楓一篇十章
內容:江有楓，其葉濛濛。我友自東，於以遊從。山有槭，其葉漠漠。我友徂北，於以休息。想彼槭矣，亦類其楓。矧伊懷人，而忘其東。東可遊矣，會之丘矣。于山於水，於廟於寺，粵東可居，彼吳之墟。有田有庭，有朋有書，我朋在矣，彼陸之子。如松如杞，淑問不已。我友于徵，彼鄭之子。如琇如英，德音孔明。我思震澤，菱芡幕幕。寤寐如覿，我思剡溪。杉筱萋萋，寤寐無迷。有鳥有鳥，粵鷗與鷺。浮湍戲渚，皓然潔素，此懼惟何，懼寘於羅。彼驕者子，讒言孔多。我聞先師，體命委和。公伯之愬，則如予何。悵然山河，惟以嘯歌，其憂也哉。